**Informatīvais ziņojums “Par nepieciešamo turpmāko rīcību attiecībā uz Latvijas Republikas iespējamo dalību Āzijas Infrastruktūras investīciju bankā”**

1. **Vispārīga informācija par Āzijas Infrastruktūras investīciju banku**

Kopš 2014.gada rudens Ķīna Āzijas reģiona valstīs ir aktīvi virzījusi iniciatīvu, lai nodibinātu jaunu starptautisku finanšu institūciju – Āzijas Infrastruktūras investīciju banku (turpmāk – AIIB). Pēc Ķīnas valdības divpusējo sarunu noslēgšanas ar Āzijas reģiona valstīm, 2014.gada oktobrī 22 Āzijas valstis parakstīja saprašanās memorandu, kas noteica AIIB dibināšanas pamatprincipus. 2014.gada novembrī tika aizsāktas diskusijas ar iespējamajiem dibinātājiem *(prospective funding members*), kas turpinājās 2015.gadā un noslēdzās š.g. marta beigās. Š.g. aprīļa sākumā 57 valstis[[1]](#footnote-1) informēja par savu gatavību kļūt par AIIB dibinātājām. Š.g. maijā tika noslēgtas sarunas par Dibināšanas līguma noteikumiem (*Articles of Agreement*), un š.g. jūnijā tos parakstīja 50 iespējamās dibinātājvalstis. Līdz šī gada beigām Dibināšanas līgumu plāno parakstīt arī pārējās iespējamās dibinātājvalstis.

AIIB sākotnējais kapitāls būs USD 100 miljardu (aptuveni EUR 80 miljardu) apjomā, no kuriem USD 20 miljardi būs parakstītā kapitāla apmaksātās daļas. Salīdzinājumam, Pasaules Bankas parakstītais kapitāls ir USD 233 miljardi, no kuriem apmaksātās daļas ir USD 14 miljardi. AIIB kā dibinātājas valstis piedalās lielākā daļa Āzijas reģiona valstu, t.sk. BRICS valstis (Brazīlija, Krievija, Indija, Ķīna un Dienvidāfrika), kā arī vairākas nereģionālās valstis, tai skaitā no Eiropas. Pagaidām ASV un Japāna nepiedalās šīs bankas dibināšanā. 75% akciju daļu pieder reģionālām dalībvalstīm. Ķīna plāno iemaksāt lielāko kapitāla daļu t.i. 30,34%, kas noteiks Ķīnai veto tiesības lēmumu pieņemšanā[[2]](#footnote-2). Pēc Ķīnas lielākās reģionālās dalībnieces ir Indija, Krievija, Dienvidkoreja, Austrālija un Indonēzija. Savukārt nereģionālo dibinātajvalstu kopējās iemaksas veido 25% no bankas kapitāla un lielākās akcionāres būs Vācija, Francija, Lielbritānija un Brazīlija. Kapitāla sadalījums ir atkarīgs no valsts IKP (60% MER – tirgus valūtas kurss; 40 % PPP – pirktspējas paritāte). 9 no 12 direktoriem direktoru valdē pārstāvēs reģionālos akcionārus, bet 3 direktoru krēsli tiks piešķirti nereģionālajiem pārstāvjiem. Ievēlētais AIIB prezidents ir Ķīnas pārstāvis.

AIIB plāno uzsākt darbību līdz 2015.gada beigām. Pagaidām gan nav pieejama informācija kādas būs bankas darbības un uz kādiem nosacījumiem tiks aizdots, tomēr saskaņā ar AIIB mājās lapā[[3]](#footnote-3) norādīto starp AIIB finansētajiem projektiem visticamāk būs lieli infrastruktūras projekti, kā, piemēram, elektrostacijas, lidostas un ostas, transports un telekomunikācijas, enerģijas sektors, ūdens piegāde un sanitārija, vides aizsardzība, lauku infrastruktūra un zemkopības attīstība, infrastruktūras un loģistikas attīstība pilsētās, u.c. Tiek uzskatīts, ka AIIB aizpildīs citu institūciju nenodrošināto pieprasījuma izpildi, lai stimulētu tautsaimniecības izaugsmi un uzlabotu infrastruktūras projektus Āzijas reģionā, kā arī veicinātu reģionālo sadarbību un partnerību. Pēc Ekonomikas un finanšu komitejas (turpmāk – EFC) apakškomitejas Starptautiskā Valūtas fonda jautājumos (turpmāk – SCIMF) aplēsēm tuvākajā desmitgadē Āzijas reģiona nepieciešamība pēc investīcijām infrastruktūras objektos būs USD 800 miljardu (aptuveni EUR 620 miljardu) ik gadu.

AIIB plāno nodrošināt sadarbību ar citām šajā reģionā funkcionējošām starptautiskajām finanšu institūcijām, kā, piemēram, Pasaules Banka vai Āzijas Attīstības banka. AIIB neuzskata, ka notiks dublēšanās ar minētajām attīstības bankām, jo AIIB darba specifika būs tieši infrastruktūras attīstība Āzijas reģionā.

Ķīnas valdība ir aktīvi uzsākusi iesaistīties vairāku starptautisko institūciju dibināšanā, kā, piemēram, BRICS iniciatīvas – Jaunā attīstības banka (*New Development Bank*) un Nolīgums par ārkārtas gadījumu rezervēm (*Contingency Reserve Arrangement*), kā arī ir izveidojusi Zīda ceļa infrastruktūras fondu (*Silk Road Infrastructure Fund*). Tāpat š.g. 11.augustā Ķīnas valdība oficiāli ir izteikusi vēlmi kļūt par Eiropas Rekonstrukcijas un attīstības bankas akcionāru.

1. **Eiropas Savienības valstu iesaiste AIIB dibināšanā**

Informācijas apmaiņa starp ES dalībvalstīm par valstu iespējamo pievienošanos AIIB, kā arī par pārvaldības jautājumiem tiek nodrošināta SCIMF ietvaros. Līdztekus AIIB Dibināšanas nolīguma gatavošanas procesam, SCIMF ietvaros valstis vienojās par ES kopējo nostāju AIIB jautājumā attiecībā uz atbalstāmajiem 6 pamatprincipiem efektīvai un pārskatāmai bankas dibināšanai un darbībai:

1. AIIB pieejamība (valstu dalības un personāla atlases jautājumos);
2. Labas pārvaldības principi (atbildības sadalījums un nepieciešamā ekspertīze);
3. Caurskatāmība un bankas noturība;
4. Taisnīgums (attiecībā uz AIIB balsošanas un lēmumu pieņemšanas struktūrām);
5. Nepieciešamība sadarboties ar citām starptautiskajām finanšu institūcijām;
6. Elastība (attiecībā uz dalībvalstu iespējām viegli izstāties un atgūt iemaksātās daļas).

14 ES dalībvalstis ir izteikušas gatavību iesaistīties AIIB dibināšanā, paredzot iemaksas kapitālā, un 12 no tām ir parakstījušas AIIB Dibināšanas līguma noteikumus (Austrija, Somija, Francija, Vācija, Itālija, Luksemburga, Malta, Nīderlande, Portugāle, Spānija, Zviedrija, Lielbritānija). Līdz šim neviena no Baltijas valstīm nav izteikusi nodomu piedalīties AIIB dibināšanā. Mazākais no ES dalībvalstu ieguldījumiem ir plānots Maltai USD 13,6 milj. apmērā.

|  |  |
| --- | --- |
| **AIIB potenciālās dibinātājvalstis no ES** | **Ieguldījums kapitālā (milj. USD)** |
| Vācija | 4484.2 |
| Francija | 3375.6 |
| Lielbritānija | 3054.7 |
| Itālija | 2571.8 |
| Spānija | 1761.5 |
| Nīderlande | 1031.3 |
| Zviedrija | 630.0 |
| Austrija | 500.8 |
| Somija | 310.3 |
| Luksemburga | 69.7 |
| Portugāle | 65.0 |
| Malta | 13.6 |
| Polija (plāno parakstīties) | 831.8 |
| Dānija (plāno parakstīties) | 369.5 |

Paredzams, ka turpinoties sarunām par AIIB darbību, aktuālāki būs pārvaldības jautājumi. Divi krēsli tiks iedalīti Eiropas reģiona valstīm, sadalot tās eiro-zonas valstu grupā un pārējo Eiropas valstu grupā. Šobrīd notiek sarunas par atbilstošākās rotācijas shēmas izveidi, kas ņemtu vērā adekvātu balsstiesību un efektīvas koordinācijas kombināciju. Kā pirmie kandidāti direktoru posteņiem eirozonas valstu grupā tiek minēti Vācijas un Francijas pārstāvji, savukārt pārējo Eiropas valstu direktoru pārstāvēs Lielbritānija. Atlikušajām nereģionālajām valstīm-akcionāriem AIIB tiks piešķirts atsevišķs krēsls, un iespējams, ka sākotnēji direktora pienākumus šajā valstu grupā pildīs Brazīlija.

1. **Latvijas sadarbība ar Āzijas reģionu**

Saskaņā ar Ārlietu ministrijas sniegto informāciju, lai aktivizētu sadarbību ar Ķīnu, Latvija ir iesaistījusies Ķīnas sadarbības formātā ar Centrālās un Austrumeiropas valstīm, jeb „16+1 formātā”, kas tika uzsākts 2012. gadā. Kā vienu no galvenajām prioritātēm šajā formātā, Latvija ir definējusi transporta un loģistikas nozari, un Satiksmes ministrija kopā ar Ārlietu ministriju strādā pie tā, lai Latvijā tiktu izveidots „16+1 formāta” transporta un loģistikas koordinācijas centrs. Šī Latvijas prioritāte sakrīt arī ar Ķīnas valdības realizēto „Zīda ceļa ekonomiskas joslas un Jūras Zīda ceļa iniciatīvu” (*One Belt, One Road*). Plānots, ka „Zīda Ceļa iniciatīva” būs visaptveroša un tās ietvaros paredzēts aktivizēt ne tikai ekonomiskos un transporta sakarus starp Eiropu un Āziju, bet attīstīt sadarbību un veikt apmaiņu arī citās jomās, piemēram, izglītībā, zinātnē un kultūrā. Latvijas interesēs ir sadarbības aktivizēšana ar Āzijas valstīm gan Centrālāzijā, gan Tālajos Austrumos, gan Dienvidāzijā Latvijas preču noieta apjomu palielināšanai un tirgu diversificēšanai, kā arī Latvijas transporta un loģistikas infrastruktūras izmantošanai kravu pārvadājumiem no Āzijas uz Eiropu un atpakaļ, kā arī citās nozarēs. Ar šīs sadarbības veicināšanu nodarbojas Latvijas vēstniecības un Latvijas ārējās ekonomiskās pārstāvniecības Kazahstānā, Uzbekistānā, Indijā, Ķīnā un Japānā.

2014.gadā Latvijas preču eksports uz AIIB reģionālajām dalībvalstīm[[4]](#footnote-4) bija 1 763,9 milj. eiro, kas ir par 3,2% mazāk salīdzinājumā ar 2013.gada apjomu. Galvenais noieta tirgus šajā valstu grupā 2014. gadā bija Krievija. Eksports uz Irānu, kas arī ir viens no nozīmīgākajiem tirdzniecības partneriem Āzijas reģionā un viens no galvenajiem graudaugu preču noieta tirgiem kopumā, 2014.gadā ir samazinājies - par 5,5%. Samazinājumu noteica tieši graudaugu, it īpaši kviešu eksporta kritums. Neskatoties uz to, ka kopējais preču eksporta apjoms uz šo reģionu ir krities, eksporta apjomi uz atsevišķām reģiona valstīm 2014.gadā palielinājās. Pozitīvi vērtējams preču eksporta pieaugums uz Ķīnu par 26,5%, ko galvenokārt nodrošināja neapstrādātie kokmateriāli. Neskatoties uz to, ka koksne ir galvenā prece eksportā uz Ķīnu un tās eksporta apjomi turpina palielināties, koksnes preču eksports ar augstu pievienoto vērtību ir ļoti mazs. Augoša tendence pēdējos gados fiksēta kūdras eksportā. Vēl viens Latvijai nozīmīgs noieta tirgus, uz kuru 2014.gadā bija vērojams eksporta apjomu kāpums, ir Turcija, - kopumā par 5,9%. Aiz Krievijas, Turcija ir otrs lielākais Latvijas tirdzniecības partneris Āzijas reģionā. Preču eksports uz pārējām šī reģiona valstīm ir salīdzinoši mazs un svārstīgs. Pēdējos gados pieaugošu eksporta tendenci var redzēt uz tādiem tirgiem kā Azerbaidžāna, Izraēla, Dienvidkoreja un Uzbekistāna. Jāsecina, ka preču eksporta apjoms uz Āzijas reģiona valstīm bija 17,2% no kopēja Latvijas preču eksporta 2014. gadā, taču vairāk nekā pusi no kopējā apjoma uz šīm valstīm veido eksports uz Krieviju. Ņemot vērā, ka 2015. gadā septiņos mēnešos preču eksports uz Krieviju samazinājies par 19,2% salīdzinājumā ar pērnā gada attiecīgo periodu. Pārējo Āzijas reģiona valstu īpatsvars kopējā Latvijas preču eksportā ir mazs. Vērtējot preču eksporta struktūru uz pārējām valstīm no kvalitatīvā aspekta, jāsecina kā dominē preces ar zemo pievienoto vērtību, piemēram neapstrādātā koksne un dzelzs atkritumi. Papildus tam, jāatzīmē, ka šo tirgu kultūra būtiski atšķiras no Latvijas, kā arī patērētāju gaume un uzvedība ir maz izpētīta. Tomēr Latvijas uzņēmēji pakāpeniski sāk apgūt arī šo valstu tirgus. Īpaši var atzīmēt faktu, ka šā gada pirmajā pusgadā 10 Latvijas piena pārstrādes un 11 zivju pārstrādes uzņēmumi izgāja **akreditācijas procesu un saņēma atļauju eksportēt uz Ķīnu, kas ir pozitīvs signāls un paver jaunas iespējas vietējiem eksportētājiem. Tādējādi, turpmākā eksporta attīstība uz šo reģionu būs atkarīga no Latvijas uzņēmumu piedāvājuma un iespējām pielāgot savus pašreizējos produktus Āzijas tirgus īpatnībām, piedāvājot jaunas, augstas kvalitātes preces.**

Ņemot vērā, ka AIIB galvenais darbības virziens būs lielie infrastruktūras projekti (piemēram, lidostas, elektrostacijas un ostas), Latvijas uzņēmēju eksporta piedāvājuma atbilstība AIIB mandātam varētu būt minimāla, kā arī pagaidām nav iespējams pilnīgi novērtēt Latvijas līdzdalības ietekmi uz sadarbības veicināšanu ar Āzijas reģionu, kas atkarīga gan no nākotnē īstenoto AIIB projektu veidiem, gan no Latvijas uzņēmumu piedāvājuma un konkurētspējas līmeņa.

1. **Turpmākā rīcība**

Latvijas puse seko līdzi AIIB dibināšanas virzībai. Vienlaikus, SCIMF aktīvi strādā pie savlaicīgas un pilnīgas informācijas pieejamības nodrošināšanas visām ES dalībvalstīm par norisēm AIIB bankā.

Ministru kabineta 2015.gada 11.augusta sēdē (prot. Nr.38 52.§) tika izskatīts finanšu ministra iesniegtais informatīvais ziņojums “Par makroekonomisko rādītāju, ieņēmumu un vispārējās valdības budžeta bilances prognozēm 2016. – 2018.gadā”, un valdība pieņēma zināšanai, ka 2016.gadā ir negatīva fiskālā telpa -96,8 milj. EUR apmērā . Līdz ar to 2016.gadā iespējas rast papildu valsts budžeta finansējumu, lai piedalītos AIIB dibināšanā un veicot iemaksu kapitālā, ir ierobežotas.

Tāpat ir jāņem vērā, ka Latvija jau ir akciju daļu turētāja šādās starptautiskās finanšu institūcijās - Pasaules Banka, Starptautiskais Valūtas fonds, Eiropas Rekonstrukcijas un attīstības banka, Eiropas Investīciju banka, Ziemeļu Investīciju banka un Eiropas Padomes Attīstības banka.

Ņemot vērā iepriekš minēto, kā arī to, ka Ķīnas valdības puse Latviju nav uzrunājusi par potenciālo dalību šajā institūcijā, Finanšu ministrija aicina:

1. pieņemt zināšanai informatīvo ziņojumu;
2. atbalstīt, ka Latvija šobrīd neizskata iespēju iesaistīties AIIB dibināšanā ar kapitāla līdzfinansējumu;
3. nepieciešamības gadījumā rosināt diskusiju par Latvijas interešu pārstāvēšanu AIIB.

Finanšu ministrs J.Reirs

24.09.2015. 14:43

1772

Ieva Miseviča

Finanšu ministrijas

Finanšu tirgus politikas departamenta

Starptautiskā finanšu tirgus politikas nodaļas vecākā eksperte

Tālr. 67083825

E-pasts: ieva.misevica@fm.gov.lv

1. 57 dibinātājvalstis: Austrālija, Austrija, Azerbaidžāna, Bangladeša, Brazīlija, Bruneja, Kambodža, Ķīna, Dānija, Ēģipte, Somija, Francija, Gruzija, Vācija, Islande, Indija, Indonēzija, Irāna, Izraēla, Itālija, Jordāna, Kazahstāna, Koreja, Kuveita, Kirgīzija, Laosa, Luksemburga, Malaizija, Maldivija, Malta, Mongolija, Mjanma, Nepāla, Nīderlande, Jaunzēlande, Norvēģija, Omāna, Pakistāna, Filipīnas, Polija, Portugāle, Katara, Krievija, Saūda Arābija, Singapūra, Dienvidāfrika, Spānija, Šrilanka, Zviedrija, Šveice, Tadžikistāna, Taizeme, Turcija, Apvienotie Arābu Emirāti, Lielbritānija, Uzbekistāna, Vjetnama [↑](#footnote-ref-1)
2. Philippa Brant: *Four observations about the AIIB’s Articles of Agreement,* The Interpreter, June 30, 2015 -<http://www.lowyinterpreter.org/?COLLCC=3648763498&&page=2> [↑](#footnote-ref-2)
3. www.aiibank.org [↑](#footnote-ref-3)
4. Āzijas Infrastruktūras investīciju bankas reģionālās dalībvalstis: Apvienotie Arābu Emirāti, Austrālija, Azerbaidžāna, Bangladeša, Bruneja, Ķīna, Gruzija, Indonēzija, Izraēla, Irāna, Jordānija, Kirgizstānas Republika, Kambodža, Korejas Republika, Kuveita, Kazahstāna, Laosa, Šrilanka, Mjanma, Mongolija, Maldivija, Malaizija, Nepāla, Jaunzēlande, Omāna, Filipīnas, Pakistāna, Katara, Krievija, Saūda Arābija, Singapūra, Taizeme, Tadžikistāna, Turcija, Uzbekistāna, Vjetnama. [↑](#footnote-ref-4)